Žitňanská, Lucia, ministerka spravodlivosti SR (2011-09-06):
Ďakujem pekne za slovo, pán predseda. Vážené panie poslankyne, vážení páni poslanci, dovolím si uviesť tento materiál trošku všeobecnejšie na úvod a najmä v nadväznosti na nasledujúce parlamentné tlače, ktoré majú súvis s týmto návrhom ústavného zákona, a potom sa vyjadrím, samozrejme, aj k samotnej novele ústavy, ktorú predkladám. Na rokovanie Národnej rady predkladám v súlade s programovým vyhlásením vlády aj plánom legislatívnych úloh vlády tento druhý balík zmien sudcovských zákonov, ktorý zahŕňa novelu Ústavy Slovenskej republiky, novelu zákona o Súdnej rade, novelu zákona o sudcoch a prísediacich a novelu zákona o súdoch. Nakoľko zmena ústavy priamo zasahuje podľa návrhu do úpravy volieb členov Súdnej rady sudcami, ktorá je potom detailne upravená v novele zákona o Súdnej rade, a zohľadňujúc aj pritom otázky priechodnosti tejto zmeny ústavy, tak je celý tento druhý sudcovský balík rozdelený do troch materiálov. Tým prvým je zmena ústavy, tlač 452, na ktorý nadväzuje zmena zákonnej úpravy vo verzii, ktorá reflektuje zmenu ústavy, predložená ako tlač 453, ale aj potom zmena zákonnej úpravy vo verzii, ktorá nie je závislá na zmene ústavy a je predložená ako tlač 454. V závislosti od toho, či bude, alebo nebude schválená zmena ústavy, za predkladateľa, teda vládu Slovenskej republiky, stiahnem buď jednu, alebo druhú verziu zmien v zákonnej právnej úprave tak, aby verzia, ktorá bude prerokovávaná v druhom čítaní, samozrejme, korešpondovala s ústavným stavom. Dovolila som si naviesť na úvod k tomuto balíku zmien sudcovských zákonov, uviesť aj povedzme túto technickú stránku predkladaných návrhov zákonov, aby bolo zrejmé, akým spôsobom tieto návrhy sú predložené. A teraz si dovolím vyjadriť k novele ústavy, ktorú práve prerokovávame. Účelom navrhovanej novelizácie Ústavy Slovenskej republiky je v súlade s Programovým vyhlásením vlády Slovenskej republiky oddeliť funkcie predsedu Najvyššieho súdu a predsedu Súdnej rady. Na tento účel preto navrhujem úpravu znenia čl. 141a tak, aby predsedom Súdnej rady bol člen Súdnej rady, ktorého si spomedzi seba zvolia členovia Súdnej rady. Súčasne sa navrhuje, aby sudcovia volili deväť členov Súdnej rady, tak ako je tomu doteraz, ale zavádza sa model volebných obvodov tak, aby každý obvod alebo sudcovia obvodu každého krajského súdu volili jedného zástupcu v Súdnej rade a Najvyšší súd volil tiež jedného zástupcu v Súdnej rade. To znamená, aby, pochopiteľne, aj Najvyšší súd mal svoje zastúpenie v Súdnej rade. Ďalej sa navrhuje zaviesť nezlučiteľnosť funkcií predsedu a podpredsedu Najvyššieho súdu a predsedu Súdnej rady, s čím súvisí aj prechodné ustanovenie, podľa ktorého ku dňu účinnosti ústavnej zmeny by došlo k zániku funkcie predsedu Súdnej rady a členstva v nej predsedovi Najvyššieho súdu a na Najvyššom súde by sa realizovala voľba zástupcu Najvyššieho súdu v Súdnej rade a následne voľba predsedu Súdnej rady Súdnou radou. Vážené dámy, vážení páni, ide o návrh, ktorý reflektuje programové vyhlásenie vlády, ktoré nadväzuje na zmeny, ktoré sme urobili v predchádzajúcom balíku zmien sudcovských zákonov, ktorých cieľom je nastaviť fungovanie justície čo najotvorenejšie, aby dominantným princípom bola transparentnosť rozhodovania všetkých orgánov správy a riadenia súdnictva a súčasne nastaviť vzťahy medzi ministerstvom, Súdnou radou a predsedami súdov, ktorí sú orgánmi správy a riadenia súdnictva, tak, aby fungovalo trojdelenie moci, ale súčasne aj systém bŕzd a protiváh tak, aby sme vytvorili prostredie, ktoré garantuje skutočnú nezávislosť justície ako predpoklad nestranného rozhodovania sudcov. Ďakujem veľmi pekne a poprosím o prerokovanie a podporu tohto návrhu. Ďakujem.